नाइट राइडर्स, कोच्चि में रोमांचक भिड़ंत की उम्मीद  
ईडन गार्डन स्टेडियम में बुधवार को कोलकाता नाइट राइडर्स और कोच्चि टस्कर्स केरल के बीच आईपीएल के चौथे संस्करण का 22वां लीग मैच खेला जाएगा।
ईडन गार्डन स्टेडियम में बुधवार को कोलकाता नाइट राइडर्स और कोच्चि टस्कर्स केरल के बीच इंडियन प्रीमियर लीग (आईपीएल) के चौथे संस्करण का 22वां लीग मैच खेला जाएगा।  पहले मैच में चेन्नई सुपर किंग्स के हाथों मिली दो रनों की हार के बाद अपने प्रदर्शन में जबरदस्त सुधार लाकर लगातार तीन मैच जीतने वाली नाइट राइडर्स टीम तालिका में शीर्ष पर विराजमान है।  दूसरी ओर, कोच्चि की टीम ने अब तक खेले गए चार मैचों में से दो में जीत हासिल की है जबकि दो में उसे हार मिली है। उसे अपने दो शुरुआती मैचों में हार मिली थी लेकिन इसके बाद उसने मुम्बई इंडियंस और फिर चेन्नई सुपर किंग्स को हराकर जबरदस्त वापसी की है।  कोच्चि टीम को अपने पहले मैच में रॉयल चैलेंजर्स से हार मिली थी। इसके बाद उसे पुणे वारियर्स ने पराजित किया था। दो हार से निराश टीम ने खुद को सम्भाला और फिर शानदार नतीजे देते हुए सचिन तेंदुलकर की मुम्बई इंडियंस और महेंद्र सिंह धोनी की सुपर किंग्स को हराकर सबको चौंका दिया।  नाइट राइडर्स का अब तक का सफर काफी रोचक रहा है। अपने पहले ही मैच में सुपर किंग्स से हारने वाली इस टीम ने अपने दूसरे मैच में डेक्कन चार्जर्स को हराकर जो सिलसिला शुरू किया था, वह तीन मैचों के बाद भी जारी है।   अपने दूसरे मैच में नाइट राइडर्स ने राजस्थान रॉयल्स को उसे के घरेलू मैदान जयपुर में हराया और फिर तीन दिन बाद ही अपने घरेलू मैदान पर खेलने पहुंची शेन वार्न की टीम को एक बार फिर पटखनी देकर 10 टीमों की तालिका में शीर्ष पर पहुंच गया।